Szegedi Tudományegyetem,

Juhász Gyula Pedagógusképző Kar

Gyógypedagógus- képző Intézet

Önreflexió

(*Tanulásban akadályozottak* *pedagógiája* szakirányon)

Készítette: Cs.L.

Gyógypedagógia, IV. évfolyam

2015. március 11., Szeged

Önreflexió

A zárótanításom olyan friss és intenzív élmény, hogy úgy döntöttem, az ezen az órán és a felkészülés során nyújtott teljesítményemre és a megszerzett tapasztalataimra vonatkozóan írom meg az önreflexiómat.

Mivel a hatodik gyakorlati hét vége elé érkezett el ennek a foglalkozásnak az ideje, már otthonosan mozogtam az osztályban. A gyermekeket, képességeiket, a matematika órán nyújtott teljesítményüket az együtt töltött hetek alatt elég jól megismertem, így a foglalkozás megtervezésekor már mindezeket figyelembe véve, önállóan tudtam dolgozni. Természetesen, ez nem azt jelenti, hogy a mentorom segítsége nélkül terveztem meg az óra felépítését. A rögzítendő ismeretek, a tantárgyi és egyéb fejlesztési célok, az óra logikai egységeinek együttes megbeszélése nagyon fontos állomása volt a felkészülésnek. Jól esett azonban, hogy a mentorom szabad teret adott nekem a kerettörténet és a szükséges eszközök kiötlésében, és nyitottan fogadta ötleteimet. Úgy gondolom, hogy a kreativitásom maximálisan érvényesülhetett tehát. Ezért a bizalomért nagyon hálás vagyok a mentoromnak.

A gyermekekkel töltött csaknem hat hét, valamint az alapos felkészülés segített nekem abban, hogy a foglalkozást magabiztosan vezessem végig. Úgy éreztem, hogy szervezettsége, dinamikussága megfelelő volt.

A tanulók nagyon élvezték a játékos feladatokat és a Tagintézmény-vezető Asszony jelenlétét. Szerették volna megmutatni, milyen ügyesek, jelentkeztek, korukhoz képest fegyelmezetten dolgoztak, így az óra légkörével nagyon elégedett voltam. Sokat jelentettek nekem az óra után a „L. néni, ilyen máskor is legyen, jól éreztem magam” típusú őszinte dicséretek a tanulóktól. Ezek alapján úgy érzem, a legfontosabb célomat elértem: a tanulók játszva tanultak, jó hangulatban.

Az alkalmazott tanulásszervezési formákat utólag nézve megfelelőnek ítélem. Az óra eleji játékos feladattal a közös munka örömét szerettem volna átadni a tanulóknak. A cselekedtetés minden embernél elmélyültebb tudást eredményez, tanulásban- és értelmileg akadályozott növendékeimnél pedig elsődleges fontosságú, és nekem is visszacsatolást jelent arra vonatkozóan, hogy mennyire rögzült az adott ismeret a növendékeim tudástárában. A frontális munka önmagában nem elegendő, de egy színes óra részeként, úgy gondolom, szintén fontos tanulásszervezési forma.

 A tanári magyarázatot követő ellenőrző kérdéseket szintén a visszacsatolás miatt érzem utólag is az óra fontos részének. Úgy gondolom, a kiválasztott képességfejlesztési módszerek megfelelőek voltak. A mentorom segítségével alaposan átgondoltam, egy tanítási óra alatt milyen képességeket és készségeket kívánok fejleszteni. Az ehhez szükséges módszereket főként a gyermekek érdeklődésének megfelelően választottuk meg. Szempont volt továbbá, hogy az óra felépített ívébe illeszkedjen az adott módszer. A motiválást eredményesnek éreztem, a tanulók örültek, hogy segíthetnek a „postás bácsinak”, élvezték a színes eszközöket, és motiváló volt számukra az óra végi jutalomjáték kilátásba helyezése is. Az ellenőrzést és értékelést igyekeztem minden feladat folyamán az azonnali visszacsatolás érdekében alkalmazni. Ezt éreztem az egyik legnehezebb feladatnak, hiszen már akkor is nagyon nehéz 8 tanuló minden szavára reagálni, ha ugyanazt a feladatot oldják épp meg. Az önálló feladatvégzés ideje alatt, amikor háromféle csoportban dolgoztak képességeiknek megfelelően a tanulók, ezt csaknem megoldhatatlan feladatnak éreztem. A táblánál dolgozó pszichés fejlődési zavarral élő tanulók érezhetően igényelték a folyamatos koordinálást, miközben tudtam, hogy ha nem figyelek oda kellőképp az értelmileg- és tanulásban akadályozott diákok munkáira, hamar elmegy a kedvük a feladatvégzéstől. Nagy segítséget jelentett a számomra, hogy az értelmileg akadályozott tanulók munkáját a gyógypedagógiai asszisztens segítette az önálló feladatvégzés során. A gyerekek jó ismerőjeként azonnal érezte, mikor kell feladattípust váltani. Ilyenkor összenéztünk, a másodperc tört része alatt újraterveztünk, és megnyugodva fordulhattam vissza a többi tanulóhoz.

Az egyéni differenciálás megvalósítása ugyancsak nagy kihívást jelentett számomra. Úgy érzem, amennyire megoldható volt, sikerült megvalósítanom. Utólag visszatekintve arra a következtetésre jutottam, hogy az értelmileg akadályozott tanulók olyan eltérő képességűek, hogy érdemes lett volna legalább két-, de akár háromféle feladatsort is összeállítani a számukra. Mindemellett, jól érezték magukat az órán, a játékos feladatokat némi módosítással ugyan, de ők is megoldották, így a sikerélmény nekik is megadatott. Ezt tartom a differenciálás legfontosabb céljának. (Hamarosan) Pályakezdő gyógypedagógusként sok fejtörést okoz az optimális nehézségű feladatok kitalálása minden tanuló számára.

Az alkalmazott eszközöknek nagy sikere volt a tanulók körében. Törekedtem arra, hogy az esztétikus eszközök önmagukban is motiváló erejűek legyenek a gyermekek számára. Örömmel tölt el, hogy úgy tapasztaltam, e téren elértem a célomat. A tanulók kérték, hadd használják máskor is „Szám utca” házait, és hadd bontsák máskor is a „7 színes számházikójának csíkjain a 7-es számot óriáskorongokkal”.

Az óra legerősebb pontjának a gyermekekkel való kommunikációt éreztem. Az elmúlt hetekben nagyon közel kerültem mindegyik tanulóhoz, így nem esett nehezemre sem a csoport, sem az egyes tagok „nyelvén” beszélni, megtalálni velük a közös hangot. Ügyeltem arra, hogy folyamatos interakció álljon fenn közöttünk az óra folyamán. Sokat jelentett nekem, hogy erre mindannyian nyitottak voltak, nemcsak a záró foglalkozáson, de az első naptól fogva szinte minden tanórán és (főként) azokon kívül. Odafigyeltem, hogy koruknak és képességeiknek megfelelő stílusban, mindemellett azonban nyelvileg igényesen szóljak hozzájuk. Kiemelten fontos feladatomnak tekintettem az óra folyamán, és valamennyi nevelési szituációban odafigyelni a direkt és indirekt nyelvi fejlesztésre.

Már említettem, milyen nélkülözhetetlen volt számomra a gyógypedagógiai asszisztens segítsége. Szakértelme, a gyermekekhez való hozzáállása az elmúlt hat hét folyamán mindvégig követendő példa volt a számomra, igyekeztem tanulni tőle. A kezdeti zavarom szerencsére elmúlt, és a záró tanításon már bátran ki tudtam fejezni a kéréseimet Gabika néni felé. Az óra közbeni biztató mosolya segített nekem abban, hogy úrrá legyek a nehezebb helyzeteken.

Váratlan szituációk ugyanis mint mindig, most is adódtak. Az a tanuló, aki máskor a társaság motorjának mondható, önmagához képest igen gyengén teljesített. Máskor ő végzi a leginkább önállóan a feladatokat, most talán ő igényelte a legtöbb segítséget. Úgy éreztem, hogy az óra végére a bátorírás, fokozott segítségnyújtás hatására a tanuló ismét magára talált. Váratlanul ért emellett, hogy az óra első 30 percében fegyelmezetten dolgozó gyermekek egyik percről a másikra érezhetően leeresztettek. Örülök, hogy mertem változtatni az előzetes elképzeléseimen, és egy további feladatlap megoldása helyett néhány perccel elnyújtani az óra végi jutalomjáték idejét.

Ennek ellenére úgy érzem, az időbeosztás arányossága nem csorbult. A tanulók nem észlelték a néhány perces különbséget. A játékos számbingót az óra fő részét kitevő kemény munka jutalmaként élték meg.

Összefoglalva, várakozásaimat felülmúlta a záró tanításom. A –sokat alakított- foglalkozástervvel elégedett voltam. Úgy vélem, a kitűzött célokat is sikerült megvalósítanom. Tökéletes óra természetesen nincs, utólag visszatekintve bátrabban kellett volna módosítanom az óra menetét. A bontás gyakorlása során ugyanis már érezhető volt a tanulók figyelmének csökkenése. Szerencsésebb lett volna az utolsó bontási lehetőséget kihagyva kiosztani az önálló feladatvégzéshez szükséges feladatlapokat. Tanultam ebből a hibámból, ahogyan abból is, hogy meg kell tanulnom maximálisan kizárnom a külvilágot még az ilyen „vizsga-tanításokon” is. A legfontosabb az, hogy a gyermekek jól érezzék magukat, és gyarapodjanak a foglalkozáson. Legnagyobb örömömre, ha az óra első perceiben nem is sikerült teljesen elvonatkoztatnom a helyzettől, ahogy a tanulók fokozatosan belelendültek, úgy váltam én is egyre oldottabbá. Óriási élmény volt számomra mind a záró tanítás, mind a foglalkozás megbeszélésén elhangzott dicséretek. Egy életre elraktároztam őket, és bízom abban, hogy a feszültebb, elbizonytalanítóbb helyzeteken átsegít majd ezek felidézése. Hálás vagyok a sok segítségért, biztatásért, építő gondolatokért. Nem hittem volna, hogy ennyire meghatározó élmény lesz az első záró tanításom.

2015. március 11. szerda